Hartverskeurende brief oor hond langs padBanjo. Foto: Facebook “Hy het vir jou gewag. Hy het nie die plek verlaat waar jy vir hom gesê het om te bly nie. Hy was besig om ŉ goeie hond te wees. Hy het naby gebly aan die plek waar hy die laaste keer sy gunstelingpersoon in die wêreld gesien het,” lui die brief wat al duisende kere op Facebook gedeel is. Volgens Kings SPCA-Rescue in Lemoore, Florida, het hulle talle e-posse ontvang oor ŉ hond wat dae lank langs ŉ pad gesit het. Kings SPCA-Rescue het ŉ video en hartroerende brief, wat deur een van die organisasie se werkers geskryf is, op Facebook gedeel. “Hy het gedink jy kom terug. Hy het elke motor wat verbygery het, dopgehou en gehoop dit is jy wat terugkom vir hom. Jou hond was dae lank in die koue, honger en bang aangesien jy ŉ hartelose stuk k*k is. Hy het vir jou gewag. Hy was so honger dat hy stokke begin eet het. “Hy is nie ŉ slegte hond nie. Hy is ŉ baie goeie hond. Jy was ŉ slegte vriend. Jy het iemand prysgegee wat sy lewe vir jou sou gee. Iemand wat nie omgee hoe lank jy by die werk was nie. Iemand wat net so gelukkig is om jou te sien, maak nie saak of jy net buitentoe gaan om te kyk of daar pos is of vir ŉ paar dae weggaan nie. Iemand wat die trane van jou wange sal aflek en die oorskietkos in jou bord eet wanneer jy klaar is. “Hy gaan nie meer vir jou wag nie. Ons het ure lank daar saam met hom gesit. Ons het met hom gepraat. Ons het daar gesit en vir hom gesing. Ons het vir hom kos en ŉ kombers gegee. Jou hond het uit ons hand geëet nadat ons ure lank vir hom kos moes gooi. Jou hond het uiteindelik nader aan ons gekom terwyl ons in die koue modder gelê en vir hom gesê het ‘alles gaan oukei wees en dit is die laaste keer dat iemand jou sal seermaak’. “Hy was eers paniekerig toe ons moes ry. Hy wou vir jou wag. Hy het geweier om na die voertuig te loop. Ek het jou groot hond na ons voertuig gedra; jou groot, sagmoedige, bang en lojale hond. Ek het jou hond weggedra van die plek waar hy jou die laaste keer gesien het. Hy het heelpad na die skuiling getjank. Hy het die mees hartverskeurende tjank gehad wat ek nog ooit gehoor het. “Jy verdien nie die ongelooflike hond nie. Jy verdien geen hond nie. My hond sal vergeet van jou. Hy sal ŉ goeie huis vind en die liefde kry wat hy verdien. Hy sal weet hoe dit voel om ŉ regte huis te hê. Ek gee nie om wie jy is of jou verskoning oor hoekom jy jou hond agtergelaat het nie. Jy is skuim. Ek bid dat jou jaar gevul sal wees met karma en slegte gesondheid. Groete, Brooke.” Die organisasie het die hond intussen tot Banjo herdoop.